**Ökoiskolai beszámoló 2019. június 15.**

Az idei tanévtől az ökoiskola cím büszke tulajdonosai vagyunk, mely az eddigi munkánkat koronázta meg. Hagyományőrzés, iskola zöldítés, egészség- és környezeti nevelés egyaránt kiemelten szerepelt az idei programjaink, célkitűzéseink között, és ezeket sikerült is megvalósítani. Fontos, hogy a programok hasznosak legyenek és értsék, mire szeretnénk felhívni a figyelmüket, miért fontos a környezetvédelem, az egészségünk, a hagyományaink.

Szeptember elejétől a Zöld Dök kezdte az osztályok értékelésével: tisztaság, energiatakarékos szemlélet, szellőztetés, barátságos környezet és diákok által készített, lehetőleg újrahasznosított anyagból készült dekoráció, virágok száma és állapota. Ez a tanév egészén átívelő feladat volt.

A téli szünetig minden eddigi hagyományunkat megünnepeltük, állatok világnapja, zenei világnap, Halloween, Martinstag, iskolai – és osztálykarácsony, óvodások vendégsége Mikuláskor, játszóház, Lázár Nap és Lázár hét. Rengeteg madárházat, madáretetőt készítettünk és helyeztünk ki, ellátva a hideg időszakban madáreleséggel. A második félévben folytattuk hagyományainkat: idén megint koordinálhattuk a körzetünkben a Te Szedd akciót, azaz a szemét- és hulladékgyűjtést, amelyen nem csak külsősök, hanem több, mint 200 tanulónk és sok szülő szedte a szemetet; tavaszi játszóház, Lázár Ervin születésnapja – ennek a sárszentlőrinci előadás adta meg igazán a keretet, ehhez kapcsolódott a 24 órás mesenap is. A projekthéten környezeti neveléssel, egészségneveléssel foglalkozó programokat szerveztünk. A Víz Világnapját és a Happy Hét vízivást népszerűsítő, egészségnevelő programjait is megtartottuk. A Föld Napja volt az igazi ökonap, amikor rengeteg zöld növényt ültettünk, a korábban ültetetteket folyamatosan ápoltuk, metszettük, gondoskodtunk róluk. Minden osztály aktívan részt vállalt a feladatban, hozták a növényeket, a virágföldet, és mindenki ültetett. Minden osztálynak – korosztályhoz illő – különböző játékos feladatokat, rejtvényeket készítettünk, amelyen nagy izgalommal vettek részt, pl. békamentés (sportos feladat), Magyarország élővilágával kapcsolatos kérdések, Föld-teszt, stb.

Egész évben szelektíven gyűjtöttük a papírt, a műanyagot, a használt elemeket, a fém dobozt, a kupakot. Ez utóbbi az iskolai karitatív munkánk része is, ugyanis egy beteg újpesti kisfiúnak segítünk ezzel. Karácsonykor csoki- és cipősdoboz akcióval segítettünk a rászoruló gyerekeknek szebbé tenni a karácsonyt.

Pályázatokon és ökovetélkedőn is részt vett iskolánk: ősszel komposztálás vetélkedőn, tavasszal pedig a Szamóca Alapítvány jóvoltából pályázhattunk, szintén komposzt témában. Ennek eredményeképpen a két pályázó osztály (7.c és 5.a) ingyenes környezeti nevelési programon vehetett részt a Fűvészkertben.

Regionális ökoiskolai találkozón is részt vettünk, hogy új információkkal, hasznos ötletekkel segíthessük az ökoiskola működését.

Tudatos vásárlóvá nevelés is fontos célkitűzés, ezért aktívan kapcsolódtunk be a pénzhét programjaiba is.

Minden fontos eseményről beszámoltunk a facebookon és iskolánk honlapján és ökofaliújságján is.

Jövő évi terveink, vállalásaink:

* további iskolazöldítés, a meglévő növények „karbantartása”
* hagyományaink őrzése, legyen az állami ünnep, vagy iskolai – kiemelt feladat
* ápolni a kapcsolatot a jövő generációjával, az óvodásokkal és tanulóink szüleivel is
* újabb pályázatokon való részvétel, több osztály bevonásával
* környezeti és egészségnevelési programok szervezése, többször is egy évben
* újra részt venni a Te Szedd akcióban
* folytatni a karitatív munkát, programokat
* a Zöld Dök aktív munkája, osztályok rendjének, tisztaságának, energiatakarékosságának értékelése, ellenőrzése, osztályok környezetbarát gondolkodásának népszerűsítése
* szelektív hulladékgyűjtés folytatása, egész évben
* az újrahasznosítás fontosságának terjesztése, kevesebb műanyag használata
* új kapcsolatok keresése, kerületben és azon kívül is
* tovább növelni azon gyerekek és kollégák számát, akik gyalog vagy biciklivel, esetleg rollerrel, vagy görkorcsolyával járnak iskolába, bár már az idén is folyamatosan nőtt ennek aránya
* célunk továbbra is, hogy megtanulják, milyen következményei vannak tetteinknek, így igényeiket is úgy kell alakítani, hogy „zöld” hozzáállásukkal felismerjék a globalizáció előnyeit és hátrányait, a környezetvédelem kiemelt fontosságát.
* az elkészült raklap bútorok kihelyezése, karbantartása
* a kihelyezett madáretetők és madárházak karbantartása, télen eleséggel való ellátása
* kis tankert létesítése, magas ágyásokkal, a kapott denevérházak és cserjék kihelyezése, gondozása
* mini öko-ösvény készítése, ennek tervei még kezdeti stádiumban vannak, de fontos lenne a mielőbbi elkészítése is – az adott állapotoktól függ (kisudvar, stb.)
* növénytársulások kialakítása, ezt már elkezdtük, fontos ennek továbbtervezése és kivitelezése is
* igényes környezet kialakítása, a meglévő fenntartása
* iskolai könyvtár bővítése, Ökopolc bővítése.

Reméljük, a jövő év is olyan eredményes lesz, mint az idei. Sok ötlet, tervezés és közös munka segítségével még jobb eredményeket érhetünk el.

Köszönjük az Iskolavezetés és nem utolsó sorban a kollégák támogatását!

Budapest, 2019. június 15.

………………………………………………… …………………………………………………..

 Keszeli Zoltánné Pál Lászlóné